# Canillo

Canillo, antigament Canílleu, és una parròquia d'Andorra, la primera en l'ordre tradicional i la més extensa de les set amb 110 km². El nucli principal de la parròquia és el nucli de Canillo, que dona nom a la parròquia i on està situat el comú de Canillo.
La parròquia també és un centre d'esports d'hivern amb el Palau de Gel d'Andorra, la seu de la Federació Andorrana d'Esports de Gel, i les instal·lacions de l'estació d'esquí de Soldeu - el Tarter.

## Geografia

La parròquia s'estén al nord-est del Principat sobre l'eix de la vall de la Valira d'Encamp, i limita amb les parròquies d'Encamp al sud, d'Ordino a l'oest, i el Sabartès del departament francès de l'Arieja al nord i a l'est. El nucli principal de la parròquia és el nucli de Canillo, que dona nom a la parròquia i on està situat el comú de Canillo.

### Veïnats

La parròquia està administrativament en veïnats: Soldeu, el Tarter, l'Aldosa de Canillo, Meritxell, el Forn, el Vilar, Canillo i Prats. Al seu torn, els veïnats inclouen altres nuclis de població com Incles, Montaup o Ransol.
| Entitat de població | Habitants (2022) |
| Aldosa de Canillo, l' | 260 |
| Canillo | 2.404 |
| Forn, el | 77 |
| Incles | 429 |
| Meritxell | 61 |
| Plans, els | 19 |
| Prats | 81 |
| Ransol | 275 |
| Soldeu | 622 |
| Tarter, el | 925 |
| Vilar, el | 7 |

## Història

Amb la parròquia d'Encamp es va disputar el dit Terreny de Concòrdia, un sector d'explotació comuna de 15,6 km², i a la fi aquest terreny se'l va quedar la parròquia d'Encamp. Amb el Sabartès es va disputar la solana d'Andorra, un terreny tradicional de pasturatge reclamat pels pobles occitans de l'Hospitalet i de Merenç. Una sentència del Consell Superior de Perpinyà del 1776, ratificada pel Consell Reial de Tolosa de Llenguadoc el 1835, va reconèixer el dret a favor de Canillo.
Canillo és considerada el centre religiós d'Andorra amb el santuari de la Mare de Déu de Meritxell, patrona d'Andorra, l'església romànica de Sant Joan de Caselles, la més ben conservada, i l'església parroquial de Sant Serni que destaca per la torre alta i massissa i una talla gòtica del Sant Crist del segle xiv.

## Política i govern
### Eleccions comunals de 2019

| Partit | Partit | Vots | % | Escons |
| | Demòcrates + Independents | 424 | 59,72% | 8 |
| | Objectiu Comú (Independents) | 286 | 40,28% | 2 |
| Vots nuls i en blanc | Vots nuls i en blanc | 34 | | |
| Total | Total | 744 | 100% | 10 |
| Font: Govern d'Andorra |||||

### Llista de cònsols majors

Des del 1995 (Primeres eleccions comunals constitucionals) hi ha hagut 4 cònsols majors a Canillo. Actualment ostenta el títol el demòcrata Francesc Camp Torres.
| Període | Cònsol major | Partit |
| 1995-1999 | Bibiana Rossa Torres | Llista independent |
| 1999-2003 | Bibiana Rossa Torres | Unió pel Progrés |
| 2003-2007 | Enric Casadevall Medrano | Partit Liberal d'Andorra (PLA) |
| 2007-2011 | Enric Casadevall Medrano | Partit Liberal d'Andorra (PLA) |
| 2011-2015 | Josep Mandicó Calvó | Demòcrates per Andorra (DA) |
| 2015-2019 | Josep Mandicó Calvó | Demòcrates per Andorra (DA) |
| 2019- | Francesc Camp Torres | Demòcrates per Andorra (DA) |

## Llocs d'interès

* Església parroquial de Sant Serni
* Església romànica de Sant Joan de Caselles
* Santuari de la Mare de Déu de Meritxell
* Creu dels Set Braços, o Creu de Carlemany
* Estació d'esquí Soldeu-el Tarter, avui Grandvalira
* Mon(t) màgic
* Mirador del Roc del Quer

## Cultura

La Biblioteca Comunal de Canillo es va crear l'any 1988. Inicialment es va ubicar a l'edifici sociocultural Cal Metge, i el seu fons bibliogràfic provenia essencialment de donacions. El 23 de maig del 2005 es va inaugurar la nova biblioteca a l'edifici del telecabina del poble.

## Referències

* ↑ Figuerola i Pino, Dani. Tot una dona. Editorial Alrevés, 18 d'octubre de 2022. ISBN 9788418584893.
* ↑ «POBLACIÓ PER POBLE». [Consulta: 10 juliol 2023].
* 1 2 «Eleccions Comunals 2019: Resultats». Govern d'Andorra. [Consulta: 27 agost 2020].
* ↑ http://www.eleccions.ad/documentacio/anteriors/EC_1995.pdf
* ↑ http://www.eleccions.ad/documentacio/anteriors/EC_1999.pdf
* ↑ http://www.eleccions.ad/documentacio/anteriors/EC_2003.pdf
* ↑ http://www.eleccions.ad/documentacio/anteriors/EC_2007.pdf
* ↑ http://www.eleccions.ad/documentacio/anteriors/EC_2011.pdf
* ↑ http://www.eleccions.ad/documentacio/anteriors/EC_2015.pdf
* ↑ http://www.canillo.ad/10_Cultura-i-esports/bilbioteca/p_biblio_historia/_X5pxl4mh9Fb6RY7eOcdLniCLamkvfHOA Arxivat 2017-10-10 a Wayback Machine.

## Enllaços externs

* Comú de Canillo